《昙阳观访文学博介石兼读苍雪师旧迹有感》
清代·吴伟业

先生头白发垂耳，博士无官家万里。讲席漂零笠泽云，乡心断万昆明水。

南来道者为苍公，说经如虎诗如龙。大渡河头洗白足，一枝椰栗栖中峰。

与君相见砉然笑，石床对语羁愁空。故园西境接身毒，雪山照耀流沙通。

神僧大儒却并出，雕题久矣渐华风。呜呼铜鼓鸣，庄蹻起。

青草湖边筑营垒，金马碧鸡怅已矣。人言尧幽囚，或言舜野死，目断苍梧泪不止。

吾州城南祠仙子，窈窕丹青映图史。玉棺上天人不见，遗骨千年蜕于此。

先生结茅居其傍，归不归兮思故乡。尽道长沙军，已得滇池王。

伏波南下开夜郎，乌爨孤城犹屈强。青蛉万塞终微茫。

忽得山中书，苍公早化去。支遁经台树陨花，文翁书屋风飘絮。

噫嘻乎悲哉！香象归何处，杜宇啼偏哀。月明梦落桄榔台。

丈夫行年已七十，天涯戎马知何日。点苍青，洱海白，道路虽开亦无及。

作者简介：吴伟业（1609～1672）字骏公，号梅村，别署鹿樵生、灌隐主人、大云道人，世居江苏昆山，祖父始迁江苏太仓，汉族，江苏太仓人，崇祯进士。明末清初著名诗人，与钱谦益、龚鼎孳并称“江左三大家”，又为娄东诗派开创者。长于七言歌行，初学“长庆体”，后自成新吟，后人称之为“梅村体”。